CELEX: 52020PC0233
Language: hu
Date: 2020-06-02
Title: Javaslat AZ EURÓPAI PARLAMENT ÉS A TANÁCS RENDELETE az (EU) 2016/1628 rendelet átmeneti rendelkezéseinek a Covid19-válság hatásainak kezelése céljából történő módosításáról

EURÓPAI BIZOTTSÁG
            Brüsszel, 2020.6.2.
            COM(2020) 233 final
            2020/0113(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az (EU) 2016/1628 rendelet átmeneti rendelkezéseinek a Covid19-válság hatásainak kezelése céljából történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A Covid19-világjárvány jelentős zavarokat idéz elő az ellátási láncban, ami befolyásolta a nem közúti mozgó gépek gyártóinak azon képességét, hogy betartsák a nem közúti mozgó gépek belső égésű motorjainak a gáz- és szilárd halmazállapotú szennyezőanyag-kibocsátási határértékeire és típusjóváhagyására vonatkozó követelményekről szóló, 2016. szeptember 14-i (EU) 2016/1628 európai parlamenti és tanácsi rendeletben előírt egyes határidőket.
            
            
               A rendelet új, ún. „V. szakasz szerinti” kibocsátási határértékeket állapít meg, amelyek célja a nem közúti mozgó gépek motorjaiból származó légszennyezőanyag-kibocsátás jelenlegi mértékének csökkentése. Tekintettel arra, hogy egyes gyártók számára strukturális nehézséget jelent az V. szakasz szerinti kibocsátási határértékekre való átállás, a rendelet némi türelmi időt biztosít az átálláshoz. 
            
            
               Az említett rendelet 58. cikke (5) bekezdésében előírt átmeneti időszakoknak és III. mellékletében meghatározott időpontoknak megfelelően a gyártóknak 2020. június 30-ig van lehetőségük az alábbi kategóriájú átmeneti motorokkal felszerelt nem közúti mozgó gépek gyártására: az NRE kategóriába tartozó, 56 kW-nál kisebb és 130 kW-nál nagyobb teljesítményű motorok, az NRG, az NRSh, az NRS kategóriába tartozó, az IWP és IWA kategóriába tartozó, 19 ≤ P < 300 teljesítménytartományú motorok, továbbá az SMB és az ATS kategóriába tartozó motorok. Ezt követően 2020. december 31-ig kell forgalomba hozniuk ezeket a gépeket az uniós piacon.
            
            
               A Covid19-járvány kitörése azonban komoly fennakadásokat okozott az alkatrészek és alkotóelemek beszerzésében, így a gyártóknál motorok és befejezetlen termékek készletei halmozódtak fel. Az ellátási zavarok következtében számos motor- és gépgyártó nem fogja tudni betartani a fent említett határidőket komoly veszteség elszenvedése nélkül. 
            
            
               Mivel a fellépett zavart nem lehetett előre látni, az átmeneti motorral felszerelt nem közúti mozgó gépek és traktorok gyártására és forgalomba hozatalára vonatkozó határidő tizenkét hónappal meghosszabbodik. Ez a hosszabbítás nem vonatkozik azokra az átmeneti motorokra, amelyek tekintetében az 58. cikk (5) bekezdésének második, harmadik és negyedik albekezdésében meghatározott időpontok alkalmazandók.
            
            
               A 12 hónapos hosszabbítás azon áruk szezonális jellege miatt is indokolt, amelyekbe átmeneti motorokat szerelnek be. Különösen igaz ez a traktorokra és a kertészeti eszközökre. Nehéz megjósolni továbbá, hogy a szóban forgó áruk (pl. belvízi hajók) összeállítása tekintetében pontosan mekkora késedelem jelentkezik majd. Végezetül meg kell jegyezni, hogy a hosszabbítás időtartamától függetlenül a gazdasági szereplőknek nem áll érdekükben tovább halogatni azon gépek, járművek és hajók gyártását és forgalomba hozatalát, amelyek tekintetében már költségeik merültek fel.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az Európai Unió működéséről szóló szerződés 114. cikke
               
            
            
               •Szubszidiaritás (nem kizárólagos hatáskör esetén) 
            
            
               
                  Mivel a javaslat nem tartozik az Unió kizárólagos hatáskörébe, a szubszidiaritás elve érvényesül.
               
               
                  Mivel a javaslat meglévő uniós jogszabályok módosításával jár, csak az Unió tudja eredményesen orvosolni a problémákat. A szakpolitikai célkitűzéseket továbbá nem lehet kielégítően megvalósítani tagállami intézkedésekkel.
               
               
                  A nem közúti mozgó gépek motorjainak terén az egységes piac működését akadályozó tényezők elkerülése érdekében, valamint a légszennyezettség transznacionális jellege miatt uniós szintű fellépésre van szükség. 
               
               
                  A javaslat ezért megfelel a szubszidiaritás elvének.
               
            
            
               •Arányosság
            
            
               
                  A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítéséhez szükségesnél nagyobb mértékben nem avatkozik be, ugyanakkor nagyfokú közbiztonságot és környezetvédelmet garantál. A javasolt hosszabbítás időtartama arányban áll a Covid19-világjárvány miatti fennakadások várható időtartamával.
               
            
         
         
            
               •A jogi aktus típusának megválasztása
            
            
               
                  Rendelet módosítására irányuló rendelet
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               A javaslatot nem kíséri külön hatásvizsgálat, mivel az (EU) 2016/1628 rendelet tekintetében korábban már készült hatásvizsgálat. Ez a javaslat érdemben nem módosítja az említett rendeletet, és nem ró új kötelezettségeket az érintett felekre. Elsődleges célja, hogy a jelenlegi Covid19-járvány kitöréséből adódó rendkívüli okok miatt tizenkét hónappal meghosszabbítsa az átmeneti motorok és az azokkal felszerelt gépek gyártását és forgalomba hozatalát. A javaslatnak nincsenek környezeti hatásai, mivel az intézkedések a pandémia előtt gyártott motorral felszerelt áruk forgalomba hozatalát könnyítik meg. Megelőzi továbbá, hogy az ilyen motorokkal felszerelt, a határidő módosításának hiányában nem megfelelő árukat le kelljen selejtezni.
            
            
               4.KÖLTSÉGVETÉSI VONZATOK
            
            
               A javaslat az uniós intézményekre nézve nem jár költségvetési vonzattal. 
            
            
               2020/0113 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az (EU) 2016/1628 rendelet átmeneti rendelkezéseinek a Covid19-válság hatásainak kezelése céljából történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  1
               , 
            
            
               rendes jogalkotási eljárás keretében,
            
            
               mivel:
            
            
               (1)Az (EU) 2016/1628 európai parlamenti és tanácsi rendelet
                  2
                követelményeket állapít meg a nem közúti mozgó gépek motorjainak kibocsátási határértékeire és EU-típusjóváhagyási eljárásaira vonatkozóan. 
            
            
               (2)Az „V. szakasz szerinti” új kibocsátási határértékekre vonatkozó időpontok meghatározására annak érdekében került sor, hogy a gyártók egyértelmű és átfogó tájékoztatást és kellő időt kapjanak az új kibocsátási szakaszba való átmenethez, és ugyanakkor jelentősen csökkenjenek a jóváhagyó hatóságokra háruló adminisztratív terhek. 
            
         
         
            
               (3)A Covid19-járvány megjelenése megzavarta a gyártáshoz feltétlenül szükséges alkatrészek és alkotóelemek szállítását, ami késedelmet okozott az olyan motorokkal felszerelt gépek esetében, amelyek az V. szakasz kibocsátási határértékeinél kevésbé szigorú határértékeknek felelnek meg, és amelyeket az (EU) 2016/1628 rendeletben meghatározott időpontok előtt forgalomba kell hozni.
            
            
               (4)Tekintettel a Covid19-járvány okozta fennakadásokra, nagyon valószínű, hogy a nem közúti mozgó gépek gyártói – komoly veszteség elszenvedése nélkül – nem tudják majd biztosítani az átmeneti időszak hatálya alá tartozó motorokra és az azokkal felszerelt gépekre vonatkozóan az (EU) 2016/1628 rendeletben meghatározott határidők betartását.
            
            
               (5)A jelenlegi körülmények között, továbbá a belső piac zavartalan működésének biztosítása, a jogbiztonság garantálása és az esetleges piaci zavarok elkerülése érdekében módosítani kell az (EU) 2016/1628 rendelet egyes átmeneti rendelkezéseinek alkalmazási kezdőnapját.
            
            
               (6)Figyelembe véve, hogy a hosszabbítás nem jár környezeti hatással, mivel a szóban forgó átmeneti motorok gyártása már megtörtént, valamint azt, hogy nehéz megjósolni a Covid19-járvány következtében kialakult késedelmek pontos időtartamát, indokolt 12 hónappal meghosszabbítani a vonatkozó határidőket.
            
            
               (7)Tekintettel arra, hogy az (EU) 2016/1628 rendelet 58. cikkének (5) bekezdésében meghatározott átmeneti időszak egyes motorok esetében 2020. december 31-én lejár, és a gyártóknak 2020. június 30-ig van lehetőségük átmeneti motorok gyártására, e rendeletnek sürgősen hatályba kell lépnie.
            
            
               (8)A helyzet említett sürgőssége miatt szükségesnek tűnik kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
            
            
               (9)Mivel a támogatás nyújtására sürgősen szükség van, e rendeletnek az Európai Unió Hivatalos Lapjában való kihirdetését követő napon hatályba kell lépnie.
            
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2016/1628 rendelet a következőképpen módosul:
            
            
               Az 58. cikk a következőképpen módosul: 
            
            
               1.az (5) bekezdés a következőképpen módosul:
            
            
               a)a második albekezdés első mondatának helyébe a következő szöveg lép:
            
            
               „Az NRE motorkategória azon alkategóriái esetében, amelyek tekintetében az V. szakasz szerinti motorok forgalomba hozatalára a III. mellékletben megállapított időpont 2020. január 1., a tagállamok engedélyezik az első albekezdésben említett átmeneti időszak és 18 hónapos időszak további 12 hónappal való meghosszabbítását azon eredetiberendezés-gyártók számára, akik belső égésű motorral felszerelt nem közúti mozgó gépekből évente összesen kevesebb mint 100 egységet gyártanak.”; 
            
            
               b)a harmadik albekezdés helyébe a következő szövegrész lép:
            
            
               „Az NRE motorkategória mobil darukban használt azon alkategóriái esetében, amelyek tekintetében az V. szakasz szerinti motorok forgalomba hozatalára a III. mellékletben megállapított időpont 2020. január 1., az első albekezdésben említett átmeneti időszakot és 18 hónapos időszakot 12 hónappal meg kell hosszabbítani.”;
            
            
               c)a szöveg a következő ötödik albekezdéssel egészül ki: 
            
            
               „A negyedik albekezdésben említett motorok kivételével az összes olyan alkategóriájú motor esetében, amely tekintetében az V. szakasz szerinti motorok forgalomba hozatalára a III. mellékletben megállapított időpont 2019. január 1-je, az első albekezdésben említett átmeneti időszakot és 18 hónapos időszakot 12 hónappal meg kell hosszabbítani.”;
            
            
               2.a (7) bekezdés a következő d) ponttal egészül ki:
            
         
         
            
               „d) az (5) bekezdés ötödik albekezdésében meghatározott esetben a motorok forgalomba hozatalára vonatkozóan a III. mellékletben megállapított, alkalmazandó időponttól számított 36 hónap.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
               
               
            
            
               
               
               
            
            
               
               
            
         
         
            
                  
                     (1)
                  
                        HL C , ,  o.
               
               
                  
                     (2)
                  
                        Az Európai Parlament és a Tanács (EU) 2016/1628 rendelete (2016. szeptember 14.) a nem közúti mozgó gépek belső égésű motorjainak a gáz- és szilárd halmazállapotú szennyező anyag-kibocsátási határértékeire és típusjóváhagyására vonatkozó követelményekről, az 1024/2012/EU és a 167/2013/EU rendelet módosításáról, valamint a 97/68/EK irányelv módosításáról és hatályon kívül helyezéséről (EGT-vonatkozású szöveg), (HL L 252., 2016.9.16., 53. o.).